የዕድገትና ትራንስፎርሜሽን ዕቅዱ ተግባራዊ በሆነባቸው ባለፉት አራት አመታት የ10 ነጥብ 1 በመቶ አማካይ የኢኮኖሚ ዕድገት ተመዘገበ
 ሀገራችን የዕድገትና ትራንስፎርሜሽን ዕቅድ ተግባራዊ ባደረገችባቸው ባለፉት አራት አመታት የ10 ነጥብ 1 በመቶ አማካይ የኢኮኖሚ ዕድገት ማስመዝገቧን የኢፌድሪ ፕሬዝዳንት ዶክተር ሙላቱ ተሾመ አስታወቁ።ፕሬዝዳንቱ አራተኛውን የህዝብ ተወካዮች እና የፌዴሬሽን ምክር ቤቶች አምስተኛ ዓመት የስራ ዘመን አንደኛ የጋራ ስብሳባ ዛሬ ከሰዓት በኋላ ሲከፍቱ ባደረጉት ንግግር እንዳሉት በ2006 ደግሞ የ10 ነጥብ 3 በመቶ የኢኮኖሚ ዕድገት በሀገራችን ተመዘግቧል።ባለንበት የ2007 በጀት ዓመት የ11 ነጥብ 4 በመቶ አጠቃላይ የሀገር ውስጥ የምርት ዕድገት ለማስመዝገብ ግብ መቀመጡን ፕሬዝዳንት ዶክተር ሙላቱ ተናግረዋል።በገቢ አሰባሰብ ረገድም የ17 ነጥብ 6 በመቶ ዕድገት መመዘገቡን የተናገሩት ፕሬዝዳንቱ የግብርና ምርትና ምርታማነትን በማሳደግ በአማካይ በሄክታር 21 ነጥብ 7 ኩንታል ማግኘት ተችሏል ብለዋል። ከ18 ሺ 800 በላይ የገጠር ቀበሌዎችን የቴሌኮም አገልግሎት ተጠቃሚ ማድረግ እንደተቻለ የጠቀሱት ዶክተር ሙላቱ አፈጻጸሙ በዕድገትና ትራንስፎርሜሽን ዕቅድ ከተቀመጣው ግብ አኳያ 96 በመቶ እንደሆነ አስረድተዋል።ከተፈጥሮ ሃብትና ተፋሰስ ስራ ጋር በተያያዘም 26 ሚሊየን ህዝብ በስራው እንደተሳተፈ ፕሬዝዳንቱ በመክፈቻ ንግግራቸው ላይ ጠቁመዋል።በሀገራችን እየተካሄዱ ባሉ የተለያዩ ሜጋ ፕሮጀክቶች ለ2 ነጥብ 7 ሚሊየን ዜጎች የስራ ዕድል መፈጠሩንም ገልጸዋል።ፕሬዝዳንቱ በዚህ ዓመቱ በየመስኩ የሚከናወኑ አበይት ጉዳዮችንም ለምክር ቤቶች አባላት ባደረጉት ንግግር ላይ ጠቅሰዋል።እንደ እሳቸው ገለጻ በሀገራችን ያለው የዋጋ ንረት አሁን ባለበት አንድ አሃዝ ተወስኖ እንዲቀጥል የሚሰራ ሲሆን የትምህርት ጥራትንና አግባብነትን ለማሻሻልም ጥረት ይደረጋል።አሁን በተለያዩ አካባቢዎች እያጋጠመ ላለው የኤሌክትሪክ ሃይል መቆራረጥ ህዝቡን በመንግስት ስም ይቅርታ የጠየቁት ፕሬዝዳንት ሙላቱ ችግሩን ለመፍታት የአጭር ፤ የመካከለኛና የረጅም ጊዜ መፍትሄዎች ተቀምጠው እየተሰራ እንደሆነ አስረድተዋል።በማኑፋክቸሪንግ ዘርፍ የሚታዩ ማነቆዎችን ለመፍታት እና ኢንዱስትሪውን ውጤታማ ለማድረግ የተደራጀና የተቀናጀ ክትትል እንደሚደረግም አስታውቀዋል።በተመሳሳይ የጥቃቅንና አነስተኛ ተቋማትን የኢንዱስትሪ መሰረት ለማድረግ ልዩ ትኩረት እንደሚሰጥ የተናገሩ ሲሆን የወጪ ንግድ  ገቢያችንን ለማሳደግም ከፍተኛ ጥረት ይደረጋል ብለዋል።በተያዘው ዓመት የሚካሄደውን ሀገር አቀፍ ምርጫ አሳታፊና ፍትሃዊ ለማድረግ ጠንካራ ስራ እንደሚሰራም ፕሬዝዳንቱ በንግግራቸው አስታውቀዋል።ኢትዮጵያ በአካባቢው ሠላም እንዲሰፍን የበኩሏን ጥረት አጠናክራ እንደምትቀጥል መናገራቸውንም ዋልታ ኢንፎርሜሽን ማዕከል ዘግቧል።